b'\n_START_ARTICLE_\nOrchises Press\n_START_PARAGRAPH_\nOrchises Press je ameri\xc5\xa1ko zalo\xc5\xbeni\xc5\xa1ko podjetje v Alexandrii, Virginija. Zalo\xc5\xbebo je leta 1974 ustanovil Roger Lathbury, profesor na Univerzi George Mason, ki podjetje upravlja z doma. Zalo\xc5\xbeba Orchises Press se je usmerila v izdajanje faksimilov originalnih izdaj klasi\xc4\x8dne literature, nove poezije in leposlovja v javni lasti.  Pri zalo\xc5\xbebi so svoja dela objavljali Benjamin Ivry, Lee Slominsky in Richard Moore. _NEWLINE_Zalo\xc5\xbeba je verjetno najbolj poznana po knjigi, ki ni bila nikoli izdana: leta 1996 je ameri\xc5\xa1ki pisatelj J. D. Salinger, avtor slavnega romana Varuh v r\xc5\xbei, z zalo\xc5\xbebo podpisal pogodbo za izdajo njegove novele Hapworth 16, 1924. Novela bi tako prvi\xc4\x8d sploh iz\xc5\xa1la v knji\xc5\xbeni obliki, Salinger jo je sicer predhodno \xc5\xbee objavil v literarni reviji The New Yorker. Vendar, ko je novica o izdaji novele odtekla v medije in so v medijih na ves glas poro\xc4\x8dali o izdaji nove Salingerjeve novele, se je samotarski Salinger, ki ni \xc5\xbeelel publicitete, premislil. Sprva so izid novele le prestavili na kasnej\xc5\xa1i termin, naposled pa so ga tudi dokon\xc4\x8dno preklicali.'